1. Rozpočtové prostriedky uvedené v rozpočte na rok 2017 po odpočítaní predpokladaných pripísaných príjmov, ktoré sa mali vybrať v roku 2017, a pripísaných príjmov prenesených z rozpočtu na rok 2016 do rozpočtu na rok 2017 v súlade s článkom 14 nariadenia (EÚ, EURATOM) č. 966/2012. Týka sa len nových rozpočtových prostriedkov (C1 plus C4), t. j. bez prenesených súm (prostriedky C2 na refundáciu nevyužitej rezervy na krízové situácie v odvetví poľnohospodárstva z roku 2016 a pripísané príjmy C5 z nadbytku EPZF).

V rozpočte na rok 2017 boli vyčlenené celkové disponibilné rozpočtové prostriedky vo výške 34,0 milióna EUR s cieľom pokryť potreby všetkých opatrení v tomto odvetví. Výdavky vynaložené členskými štátmi v roku 2017 však predstavovali 90,7 milióna EUR a boli financované zo schválených rozpočtových prostriedkov, ako aj z presunov rozpočtových prostriedkov vo výške 56,7 milióna EUR z rozpočtových riadkov v rámci tej istej kapitoly.

3.2.2.Kapitola 05 03: Priame platby

Rozpočtový rok 2017 bol druhým rokom vykonávania všetkých režimov podľa reformovanej štruktúry priamych platieb, ako sa rozhodlo v reforme SPP z roku 2013. Celkovo sa v rámci tejto kapitoly z rozpočtu na rok 2017 vyplatilo 41 551,2 milióna EUR. V tejto sume je zahrnutá suma 425,6 milióna EUR vyplatená na refundáciu priamych platieb poľnohospodárom vo vzťahu k finančnej disciplíne a financovaná zo sumy 433,1 milióna EUR prenesenej z roku 2016 (podrobnosti sa uvádzajú v bode 3.2.2.3). Zvyšok vykonaných platieb (v celkovej výške 41 125,6 milióna EUR) sa financoval zo schválených rozpočtových prostriedkov vo výške 39 138,5 milióna EUR a z pripísaných príjmov vo výške 1 987,0 milióna EUR. Uvedené pripísané príjmy boli použité na výdavky vynaložené na režim základnej platby. Nepoužité schválené rozpočtové prostriedky dosiahli výšku 523,2 milióna EUR, ako o tom svedčí rozdiel medzi schválenými rozpočtovými prostriedkami (vo výške 39 138,5 milióna EUR) použitými na refundáciu členských štátov a počiatočnými schválenými rozpočtovými prostriedkami (vo výške 39 661,7 milióna EUR) zahrnutými do rozpočtu na rok 2017. Tieto nevyužité schválené rozpočtové prostriedky sa znížili presunom schválených rozpočtových prostriedkov vo výške 66,8 milióna EUR do iných častí rozpočtu EPZF. Navyše nepoužitá suma z rezervy na krízové situácie (vo výške 450,5 milióna EUR), ktorá bola vytvorená z navrhovanej finančnej disciplíny v roku 2017, bola presunutá do rozpočtového článku 05 03 09, aby sa suma skutočne uplatnenej finančnej disciplíny (vo výške 450,5 milióna EUR) mohla preniesť do roku 2018 na uhradenie dotknutým členským štátom (pozri bod 3.2.2.4). Zostatok pripísaných príjmov vo výške 399,4 milióna EUR vybraných v roku 2017 bol prenesený do roku 2018. V prípade položiek, pri ktorých potreby prekročili schválené rozpočtové prostriedky, boli dodatočné výdavky pokryté presunmi schválených rozpočtových prostriedkov z iných rozpočtových položiek alebo pripísaných príjmov. Rovnako v prípade priamych platieb, pri ktorých sa rozpočtové prostriedky nedočerpali, boli výsledné disponibilné rozpočtové prostriedky presunuté do iných položiek rozpočtu, aby sa podľa potreby pokryli dodatočné výdavky.

3.2.2.1.Článok 05 03 01: Oddelené priame platby

Hlavné schémy financované z prostriedkov na základe tohto článku sú režim jednotnej platby na plochu, režim základnej platby, platba na poľnohospodárske postupy prospešné pre klímu a životné prostredie, redistributívna platba a platba pre mladých poľnohospodárov. Všetky schémy pomoci v tomto článku sú vyplácané nezávisle od výroby, ale za určitých podmienok, akou je napr. dodržiavanie krížového plnenia. Rozpočtové potreby na rok 2017, pokiaľ ide o oddelené priame platby, dosiahli výšku 35 523,8 milióna EUR, na ktoré rozpočtový orgán schválil rozpočtové prostriedky vo výške 33 191,8 milióna EUR po zohľadnení pripísaných príjmov vo výške 2 332,0 milióna EUR. Výdavky vynaložené členskými štátmi na všetky režimy v tomto článku predstavovali 35 366,2 milióna EUR, čím prekročili schválené rozpočtové prostriedky o 2 174,4 milióna EUR. Týchto 2 174,4 milióna EUR vykázaných výdavkov bolo pokrytých pripísanými príjmami. Vynaložené výdavky členských štátov na oddelené priame platby zodpovedajú 99,6 % potrieb zahrnutých do rozpočtu na rok 2017 na tieto režimy.

3.2.2.2.Článok 05 03 02: Iné priame platby

Rozpočtové prostriedky v tomto článku pokrývajú výdavky na „iné priame platby“. Zahŕňa to režimy, pri ktorých ešte môže existovať spojenie medzi platbou a výrobou za presne vymedzených podmienok a v rámci jasných limitov. V dôsledku reformy z roku 2013 sa do tohto článku doplnili nové režimy, konkrétne dobrovoľná viazaná podpora a režim pre malých poľnohospodárov a viaceré riadky slúžili na pokrytie pomerne malých zvyšných platieb na režimy s uplynutou platnosťou.

Komisia odhadovala, že na tento článok sú v roku 2017 potrebné rozpočtové prostriedky vo výške 6 019,3 milióna EUR. Členské štáty vynaložili výdavky vo výške 5 759,4 milióna EUR, teda menej než rozpočtové prostriedky plánované v rozpočte.

3.2.2.3.Článok 05 03 09: Refundácia priamych platieb v súvislosti s finančnou disciplínou

Tomuto článku rozpočtový orgán nepridelil žiadne rozpočtové prostriedky. Tento článok slúži na vybranie neviazaných schválených rozpočtových prostriedkov vrátane predovšetkým rozpočtových prostriedkov nevyužitej rezervy na krízové situácie s cieľom preniesť ich do rozpočtového roka N + 1 a financovať refundáciu finančnej disciplíny uplatnenej na priame platby vzhľadom na kalendárny rok N .

Zo sumy 433,1 milióna EUR zodpovedajúcej finančnej disciplíne uplatnenej v rozpočtovom roku 2016, ktorá bola prenesená do rozpočtu na rok 2017 na refundáciu, členské štáty uhradili sumu 425,6 milióna EUR. Rozdiel vo výške 7,5 milióna EUR sa vrátil do rozpočtu na rok 2017 na jeho vrátenie do členských štátov cez opravný rozpočet v nasledujúcom rozpočtovom roku.

3.2.2.4.Článok 05 03 10: Rezerva na krízové situácie v odvetví poľnohospodárstva

Rozpočtové prostriedky tohto článku sú určené na pokrytie výdavkov na opatrenia, ktoré sa musia prijať na riešenie veľkých kríz postihujúcich poľnohospodársku výrobu alebo distribúciu. Rezerva na krízové situácie sa vytvorila znížením priamych platieb na začiatku každého roka prostredníctvom mechanizmu finančnej disciplíny v súlade s článkami 25 a 26 nariadenia (EÚ) č. 1306/2013, ako aj článkom 8 nariadenia (EÚ) č. 1307/2013 . Na túto rezervu sa vyčlení ročná suma 400 miliónov EUR (v cenách roku 2011). Pokiaľ ide o rozpočtový rok 2017, ekvivalentná suma rezervy na krízové situácie v súčasných cenách predstavovala 450,5 milióna EUR. Rezerva sa vo finančnom roku 2017 nevyužila.

Za rok podávania žiadostí 2016 sa finančná disciplína vypočítala výlučne na účely vytvorenia rezervy na krízové situácie vo výške 450,5 milióna EUR. Na konci rozpočtového roka bola však suma neviazaných schválených rozpočtových prostriedkov zodpovedajúca sume finančnej disciplíny skutočne uplatnenej na rok 2016 (berúc do úvahy nevyužitú sumu rezervy na krízové situácie) presunutá do rozpočtového článku 05 03 09, aby sa preniesla do nasledujúceho rozpočtového roka, a týmto spôsobom financovala refundáciu finančnej disciplíny uloženej poľnohospodárom v kalendárnom roku 2017.

3.2.3.Kapitola 05 07: Audit výdavkov na poľnohospodárstvo

3.2.3.1.Článok 05 07 01: Kontrola poľnohospodárskych výdavkov

Tento článok zahŕňa opatrenia prijaté s cieľom posilniť prostriedky kontrol na mieste a zlepšiť systémy overovania tak, aby sa znížilo riziko podvodov a nezrovnalostí v neprospech rozpočtu Únie. Patria sem aj výdavky na financovanie možných opráv účtov a opráv z dôvodu súladu v prospech členských štátov.

Európska únia priamo financovala nákup satelitných snímok v rámci Integrovaného administratívneho a kontrolného systému za sumu 11,3 milióna EUR, na čo teda vynaložila všetky rozpočtové prostriedky naplánované v rozpočte na rok 2017.

Po vykonaní schválenia súladu účtovných závierok sa vykonali oveľa väčšie opravy v prospech členských štátov, než sa očakávalo (125,3 milióna EUR namiesto 25,0 milióna EUR naplánovaných v rozpočte). Toto nadmerné čerpanie sa čiastočne vykompenzovalo nižšími opravami v prospech členských štátov po vykonaní účtovného schválenia účtovných závierok, než sa očakávalo (14,8 milióna EUR namiesto 20,0 milióna EUR naplánovaných v rozpočte).

3.2.3.2.Článok 05 07 02: Riešenie sporov